थ्रीस्टारको दाउ, एपीएफ ढुक्क
नारायणगढ क्याम्पाचौरमा जारी १३ औं टुबोर्ग विकास रनिङ सिल्ड फुटबलको शनिबार विजेता छिनोफानो हुँदै छ । उपाधि दौडमा रहेका दुवै टोली थ्रीस्टार र एपीएफ क्लबका लागि जारी सिजनमा यो पाँचौं फाइनल खेल हो ।
चितवन — नारायणगढ क्याम्पाचौरमा जारी १३ औं टुबोर्ग विकास रनिङ सिल्ड फुटबलको शनिबार विजेता छिनोफानो हुँदै छ । उपाधि दौडमा रहेका दुवै टोली थ्रीस्टार र एपीएफ क्लबका लागि जारी सिजनमा यो पाँचौं फाइनल खेल हो ।यसअघिका दुई महिनामा चार फाइनल खेल खेल्दा थ्रीस्टारले दुईमा मात्रै पराजय भोगेको छ । एपीएफ अझैसम्म ट्रफीविहीन नै छ ।थ्रीस्टार यस सिजन तेस्रो उपाधि जित्ने दाउमा छ भने एपीएफ पहिलो जितको योजना बुन्दैछ । यी दुई यस सिजनमा दुईपल्ट आमन सामने हुँदा नतिजा थ्रीस्टारको पक्षमा गएको थियो । आँकडाहरूमा थ्रीस्टार हाबी देखिन्छ तर एपीएफ पनि कमजोर छैन । ‘हामीले राम्रो प्रतिद्वन्द्वी पाएका छौं । यहाँ फाइनल हेर्दा दर्शकलाई मज्जा आउने छ,’ शुक्रबार आयोजित पत्रकार सम्मेलनमा थ्रीस्टारका प्रशिक्षक मेघराज केसीले भने ।एपीएफले भदौमा क्याम्पाचौरमा नै खेलेर यो सिजन सुरु गरेको थियो । जेसिज कपमा उसले फाइनल खेलेको मैदानमा नै ६ महिनापछि पनि फाइनल खेल्दै छ । तीन खेल जित्दै एपीएफ विकास रनिङ सिल्डको फाइनल पुगेको हो । थ्रीस्टारले दुई खेल जितेर उपाधि यात्रा तय गरेको हो । मैदानमा राम्रोसँग सेट भएका खेलाडीका आधारमा एपीएफ उपाधि जित्न खोज्दै छ । ‘अहिलेको खेलमा हाम्रो नियमित टिमका खेलाडीको कमी हुँदाहुँदै पनि जुनियर खेलाडीले राम्रो प्रदर्शन गरेका छन् । यो मैदानमा उनीहरू सेट भइसके । त्यसैले जित्नेमा हामी ढुक्क छौं,’ एपीएफका प्रशिक्षक रत्नकाजी महर्जनले भने । थ्रीस्टार पनि राम्रो टिम भएका कारण फाइनल कुनै गल्ती नगर्ने टिमले जित्ने उनले बताए । त्यस्ता गल्ती आफूले पहिल्याएका कारण फाइनलमा राम्रो खेलेर सिल्ड उचाल्ने प्रशिक्षक महर्जनको दाबी थियो । १३ औं संस्करणमा चलिरहेको विकास रनिङ सिल्ड चितवनको पुरानो प्रतियोगिता हो । विकास सिल्ड समितिले २०३१ सालदेखि प्रतियोगिता सुरु गरेको थियो । ०३६ सालसम्म प्रत्येक वर्ष प्रतियोगिता हुँदै आयो । त्यसपछि ०३७ सालमा भएन । ०३८ सालमा भए पनि ०३९ सालमा रोकियो । ०४० र ०४१ सालपछि एकैपल्ट ०५५ र ०५६ सालमा भयो । ०५६ सालपछि गत वर्ष १२ औं संस्करण गरिएको थियो । त्यसको विजेता संकटा क्लब हो ।विजेताले ५ लाख रुपैयाँ हात पार्छ । उपविजेताले साढे २ लाख रुपैयाँमा चित्त वुझाउनुपर्छ । आउँदो वर्षदेखि पुरस्कार राशि बढाउने योजना रहेको आयोजक समितिका अध्यक्ष श्याम पियाले बताए । ‘गत वर्ष ३ लाख थियो अहिले ५ लाख बनायौं । तर यो राशि पनि कम हुन थाल्यो । आउँदो वर्ष बढाउनैपर्ने हुन्छ,’ अध्यक्ष पियाले भने । 